Quist'annu, a scelta di u Sirviziu LCC fù d'invità à Ghjuvan Maria Arrighi. Ùn vale à prisintà torna u parcorsu prufissiunale è parsunale, è sempre indiatu, ch'ellu hà sempre avutu pà u sviluppu di a lingua corsa... Tuttu ognunu u cunnosce dighjà !
Fattu l'invitu, Ghjuvan Maria Arrighi ùn hà tricatu tantu à rispondeci di sì è, in quattru è trè sette, a nostra scelta fù di ritene un sughjettu annant'à : l'unità è e sfarenze trà a lingua corsa è a lingua taliana.
In u publicu prisente, eranu parechji i passiunati di a lingua di Cirnu à stà à sente a cunfarenza d'una ora è mezu annant'à l'evoluzione di e duie lingue da u medievu sin'à oghje.
Dopu, hè tucchendu un bichjere, chì a sirata, è u cuntrastu trà tutti i participanti hà cuntinuatu.
U Sirviziu LCC vulia ringrazià à Ghjuvan Maria Arrighi d'avè accittatu u so invitu è d'avecci prupostu una cunfarenza passiunante senza dumandà nulla à a Cità d'Aiacciu.